Önmagukat okolhatja a Tiszasziget, ha kicsúszik a kezébõl az arany
Ismét kicsúszhat az aranyérem a Tiszasziget kezébõl: hiába tûnt lefutottnak a Csongrád megyei I. osztály bajnoki címe, két fordulóval a vége elõtt az Algyõ áll az élen, és jó esélye is van a címvédésre. A szigetiek csatára, Drágity Dusán úgy gondolja, csak saját magukat ibáztathatják.
Tavaly a pályán a legtöbb pontot a Tiszasziget szerezte a Csongrád megyei I. osztályban, mégsem Bernát Péter csapata lett a bajnok, mivel az utánpótláscsapat létszámhiányos kiállása miatt négy pontot levontak a klubtól. Az idei bajnokság 24. fordulója után hét pont volt a Tiszasziget elõnye, most, egy hónappal késõbb azonban már az Algyõ nevével kezdõdik a tabella. A Sziget játékos-edzõje lapunk hasábjain keresztül már gratulált is a riválisnak a címvédéshez, bár még két forduló hátravan.
– Ami az elmúlt hetekben benne maradt a lábakban, az most kijött – utalt a hétvégi, FK 1899 Szeged elleni 10–1-es sikerre a Tiszasziget csatára, Drágity Dusán, aki háromszor köszönt be szombaton. – Nem volt nagy ünneplés a meccs után, hiszen nem a mi kezünkben van a sorsunk, mivel az Algyõ is nyert – mondta Drágity. Most ugyan kijött a lépés, de korábban több, elõzetesen nyerhetõnek vélt meccsen nem sikerült begyûjtenie a Tiszaszigetnek a három pontot.
– A helyzeteink megvoltak, csak az utolsó passzok, lövések nem jöttek össze. Beszéltük is a meccs után, hogy bárcsak ebbõl a tízbõl hetet el tudnánk osztani más meccsekre... – nyilatkozta Drágity Dusán.
– Tavasszal öt hazai meccsen sem tudtunk gólt rúgni. Aki bajnok akar lenni, az nem követheti el ezt a hibát, ez lehet, hogy az aranyérmünkbe kerül – zárta a szigeti csatár, aki ezzel 15 gólnál jár.
megyeegy Tiszasziget